„Bucureștiul are distincția de a fi singura capitală europeană nominalizată pentru situația dezastruoasă in care se afla patrimoniul arhitectural si peisajele culturale.”

– Roxana Wring, Asociația Pro.Do.Mo

Pe 15 octombrie, World Monuments Fund a făcut public 2016 Watch, lista celor 50 obiective istorice cele mai amenințate la nivel mondial. Înființată în 1965, World Monuments Fund este cea mai prestigioasă organizație internațională dedicată protejării patrimoniului arhitectural și a peisajelor culturale.



Nominalizarea Bucureștiului vine ca urmare a inițiativei Asociației Pro.Do.Mo, sprijinită de Fundația Pro Patrimonio. Începând cu 2008, Asociația Pro.Do.Mo a început să inventarieze cauzele distrugerii patrimoniului bucureștean – demolarea imobilelor istorice cu valoare arhitecturală, restaurări care încalcă principiile de conservare a patrimoniului, intervenții urbanistice care afectează valoarea ambientală și culturală a zonelor construite protejate. Pe parcursul timpului, atât Pro.Do.Mo cât și Pro Patrimonio au sesizat instituțiile publice centrale și locale asupra situației disperate a patrimoniului istoric al Bucureștiului, însă fără rezultat.

Anunțul vine la scurt timp după ce Președinția României a inclus conservarea și valorificarea patrimoniului cultural ca obiectiv național de securitate în Strategia Naționala de Apărare a României pentru perioada 2015-2019.

Pe parcursul celor doi ani cât timp Bucureștiul va fi inclus pe lista World Monuments Fund Watch 2016, experți internaționali vor vizita Bucureștiul pentru a oferi asistența tehnică în elaborarea unei strategii pentru conservarea patrimoniului arhitectural și urbanistic bucureștean. Deasemenea, vor fi organizate evenimente publice de promovare a patrimoniului, workshopuri și seminarii pentru administrația publică locală responsabilă cu protejarea patrimoniului construit.